《和运司园亭 其八 茅庵》
宋代·丰稷

覆以洁白茅，环以琅玕竹。天籁旁鼓笙，月沼对铺玉。

借问清坐翁，此外更何欲。笑指博山炉，香飞柏子绿。

作者简介：丰稷（1033—1107）北宋官员。字相之，谥清敏，明州鄞县（今浙江宁波）人。嘉祐四年进士。历官谷城令、监察御史、国子祭酒、吏部侍郎、御史中丞，奏劾蔡京，转工部尚书兼侍读，改礼部，尽言守正，积仵贵近，出知越州，蔡京得政，贬道州别驾、台州安置，除名，徙建州卒。